Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 762/12/7707	Prešov, 23.11.2012
EEČ : 2-58-101-2012

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

Podľa § 215 odsek  1 písmeno  e) Trestného poriadku  Trestného poriadku z a s t a v u j e trestné stíhanie obvineného XXXXX, narodeného 28. 05. 1974 v Košiciach , trvale bydliskom XXXXX, ul. XXXXX,

lebo obvinený nebol v čase činu pre nepríčetnosť trestne zodpovedný
Odôvodnenie:

Uznesením  povereného príslušníka Policajného zboru  Obvodného oddelenia   PZ   Prešov  - sever dňa 15.09.2012 bolo začaté trestné stíhanie  podľa § 199 ods. 1 Trestného poriadku vo veci prečinu  výtržníctva podľa § 364 ods. 1 písm. e) Trestného zákona  a následne  toho istého dňa  podľa § 206 ods. 1 Trestného poriadku  bolo vznesené   obvinenie XXXXX za prečin   výtržníctva podľa § 364 ods. 1 písm. e) Trestného zákona na tom skutkovom základe, že  dňa 15.09.2012 okolo 15.17 hod.  na ulici Čapajevovej 47  na  futbalovom štadióne 1. FC  XXXXX v sektore E,  počas futbalového zápasu medzi 1. FC XXXXX  a MFK  XXXXX,  so začiatkom zápasu o 14.30 hod. sa postavil k zábradliu  čelom k futbalovému ihrisku a začal  sa vyzliekať, pričom sa  vyzliekol úplne  donaha a obnažil pohlavný úd.   

V priebehu  skráteného vyšetrovania  predmetnej trestnej veci  z výsluchu najmä obvineného  XXXXX, svedka XXXXX, XXXXX  zo dňa 15.09.2012 vyplynuli skutočnosti  popísané vo výrokovej časti tohto uznesenia v kontexte   s listinami   a fotodokumentáciou z CD nahrávkou, ktoré sú  produkované vo vyšetrovacom spise.
Bolo tak preukázané, že obvinený  na mieste verejnosti prístupnom  sa dopustil hrubej neslušnosti tým, že  vykonal sexuálny exhibicionizmus. 

Na základe  znaleckého posudku  z odboru  zdravotníctvo a farmácia, odvetvie psychiatria, s cieľom vyšetrenia  duševného stavu obvineného pod číslom  znaleckého konania 242/2012 znalci zistili u obvineného  mentálnu retardáciu  ľahkého stupňa a navrúbenú  schizofréniu, ktoré u obvineného boli prítomné aj v čase spáchania  skutku, a tak v čase spáchania skutku nebol schopný  rozpoznať nebezpečenstvo a protiprávnosť svojho konania a nebol schopný  svoje konanie ovládať a to nezávisle na  požití liekov a alkoholu.  Znalci ďalej konštatujú, že konanie obvineného v čase skutku  bolo  pod vplyvom zníženého intelektu a vážnej duševnej poruchy a to navrúbenej schizofrénie, paranoidných bludov  s inkoherentnou  produkciou. 

Vzhľadom na uvedené  súdni znalci -  psychiatri uvádzajú, že  bez  psychiatrickej liečby by pobyt obvineného na slobode   mohol byť  pre spoločnosť nebezpečný.  Preto obvinenému   znalci doporučujú   uložiť ochranné  psychiatrické liečenie ústavnou formou.  Obvinený  nie je schopný chápať vzhľadom  na svoju duševnú poruchu  a znížený  intelekt  zmysel trestného konania.

  Podľa § 23 Trestného  zákona,    kto pre duševnú poruchu v čase spáchania činu inak trestného  nemohol  rozpoznať jeho protiprávnosť alebo ovládať svoje konanie,  nie  je za tento čin trestne zodpovedný. 

Vzhľadom na takto produkované dôkazy bolo potrebné  rozhodnúť  podľa  § 215 ods. 1 Trestného poriadku, pretože prokurátor musí  zastaviť trestné stíhanie ak obvinený nebol v čase činu pre  nepríčetnosť trestne zodpovedný.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Urda
prokurátor